丹水
作者：王禹偁
朝代：宋

paragraphs: 瑟瑟復潺潺，朝宗去不還。
和雲歸漢浦，噴雪下商山。
影浸仙娥面，波涵織女鬟。
飲猿清滿掬，渡鹿冷侵斑。
北潤深通洛，東犇嶮叩關。
灌園縈似带，漕磑曲如環。
夜枕驚幽夢，秋汀照病顔。
玉膏分地脉，銀漢落人寰。
漱石藏青鯉，崩沙聚白鷳。
村橋微雨後，岸樹夕陽間。
翠漲新萍綠，紅浮敗葉殷。
貳車時濯足，來伴釣翁閑。